एमएनपी का सबसे बड़ा फायदा वोडाफोन को  
इस सुविधा का सबसे अधिक नुकसान आरकाम, टाटा टेलीसर्विसेज तथा बीएसएनएल जैसी सीडीएमए कंपनियों को हो रहा है।
'नंबर वही कंपनी नई' या एमएनपी सुविधा का सबसे बड़ा फायदा वोडाफोन एस्सार को मिलता नजर आ रहा है। इस सुविधा की शुरुआत के बाद से कंपनी को 1.9 लाख नए ग्राहक मिले हैं वहीं सार्वजनिक क्षेत्र की बीएसएनएल को अन्य कंपनियों से जितने ग्राहक मिले उससे ज्यादा तो उससे हट गए।  एमएनपी सेवाओं की शुरुआत के बाद लगभग 20 लाख मोबाइल ग्राहकों ने अपनी कंपनी बदली है। इस सेवा में ग्राहक अपने नंबर को रखते हुए कंपनी बदल सकता है। दूरसंचार विभाग ने राज्य सभा में जो आंकड़े उपलब्ध कराये हैं उनके अनुसार, अब तक कुल मिलाकर 19,79,600 नंबरों पर एमएनएपी सुविधा ली गई है। प्रधानमंत्री मनमोहन सिंह ने एमएनपी सेवा की देशव्यापी शुरुआत 20 जनवरी को की थी।  नवीनतम आंकड़ों के अनुसार वोडाफोन एस्सार को 1.9 लाख ग्राहक मिले जबकि आइडिया सेल्यूलर को 1.5 लाख ग्राहक मिले। इस लिहाज से एयरटेल तीसरे नंबर पर है। इस सुविधा का सबसे अधिक नुकसान आरकाम, टाटा टेलीसर्विसेज तथा बीएसएनएल जैसी सीडीएमए कंपनियों को हो रहा है। आरकाम :सीडीएमए: के 1.34 लाख ग्राहक ने कंपनी की सेवाएं छोड़ीं जबकि टीटीएसएल :सीडीएमए: के 1.04 लाख ग्राहक नयी कंपनी में चले गए। जबकि इन्हें मिलने वाले ग्राहकों की संख्या क्रमश: 5,717 और 8,298 है।